C 45/116

P7_TA(2013)0113

Systém obchodovania s emisnými kvótami skleníkových plynov ***I

Legislatívne uznesenie Európskeho parlamentu z 16. apríla 2013 o návrhu rozhodnutia Európskeho parlamentu a Rady o dočasnej výnimke zo smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve (COM(2012)0697 – C7-0385/2012 – 2012/0328(COD))

(Riadny legislatívny postup: prvé čítanie)

(2016/C 045/27)

Európsky parlament,

so zreteľom na návrh Komisie pre Európsky parlament a Radu (COM(2012)0697),

so zreteľom na článok 294 ods. 2 a článok 192 ods. 1 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C7-0385/2012),

so zreteľom na článok 294 ods. 3 Zmluvy o fungovaní Európskej únie,

so zreteľom na článok 2 ods. 2 Kjótskeho protokolu schváleného v mene Európskeho spoločenstva rozhodnutím Rady 2002/358/ES (1) ,

so zreteľom na stanovisko Európskeho hospodárskeho a sociálneho výboru z 13. februára 2013 (2) ,

so zreteľom na záväzok zástupcu Rady, vyjadrený v liste z 20. marca 2013, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,

so zreteľom na článok 55 rokovacieho poriadku,

so zreteľom na správu Výboru pre životné prostredie, verejné zdravie a bezpečnosť potravín a stanovisko Výboru pre dopravu a cestovný ruch (A7-0060/2013),

(1) Rozhodnutie Rady 2002/358/ES z 25. apríla 2002, ktoré sa týka schválenia Kjótskeho protokolu k Rámcovému dohovoru Organizácie Spojených národov o klimatických zmenách a spoločnom plnení záväzkov z neho vyplývajúcich v mene Európskeho spoločenstva. (Ú. v. ES L 130, 15.5.2002, s. 1.)

(2) Zatiaľ neuverejnené v úradnom vestníku.

PRÍLOHA K LEGISLATÍVNEMU UZNESENIU

Vyhlásenie Komisie

Komisia pripomína, že podľa článku 3d smernice 2003/87/ES by sa príjmy z aukcií kvót mali využiť v boji proti zmene klímy v EÚ a tretích krajinách, okrem iného na opatrenia na znižovanie emisií skleníkových plynov, na prispôsobenie sa dôsledkom zmeny klímy v EÚ a tretích krajinách, najmä rozvojových krajinách, na financovanie výskumu a vývoja zameraného na zmiernenie a prispôsobenie sa, predovšetkým vrátane oblastí letectva a leteckej dopravy, na zníženie emisií prostredníctvom dopravy s nízkymi emisiami a na pokrytie nákladov na správu systému Spoločenstva. Výnosy z obchodovania formou aukcie by sa mali využívať tiež na financovanie príspevkov do Globálneho fondu pre energetickú účinnosť a obnoviteľnú energiu a opatrení, ktoré zabránia odlesňovaniu.

Komisia berie na vedomie, že členské štáty ju informujú o opatreniach prijatých podľa odseku 3d smernice 2003/87/ES o využití príjmov z aukcií emisných kvót v letectve. Konkrétne ustanovenia o obsahu týchto správ sú stanovené v nariadení (EÚ) č. 525/2013 o mechanizme monitorovania a nahlasovania emisií skleníkových plynov a nahlasovania ďalších informácií relevantných z hľadiska zmeny klímy na úrovni členských štátov a Únie, ktorým sa zrušuje rozhodnutie č. 280/2004/ES (1). Ďalšie podrobnosti sa stanovia vo vykonávacom akte Komisie podľa článku 18 tohto nariadenia. Členské štáty tieto správy zverejnia a Komisia uverejní v ľahko prístupnej forme súhrnné informácie Únie o týchto správach.

Komisia zdôrazňuje, že globálny trhový mechanizmus stanovujúci medzinárodnú cenu emisií uhlíka z medzinárodnej leteckej dopravy by mohol okrem svojho primárneho cieľa zníženia emisií poskytnúť prostriedky potrebné na podporu opatrení na medzinárodné zmiernenie zmeny klímy a na opatrenia na prispôsobenie sa tejto zmene.

(1) Ú. v. EÚ L 165, 18.6.2013, s. 13.